Helsingin Sanomat on kertonut, että VR vaihtoi junien siivouksesta vastaavaa yhtiötä kesäkuun alussa. Vaihdon jälkeen osa junista muuttui likaisiksi.

Iltalehti sai kuvan Intercity-junassa matkustaneelta Markolta. Hän matkusti 2-vuotiaan lapsensa kanssa junan leikkipaikan vieressä, mutta kaksikko joutui vaihtamaan paikkaa lattialla pyörineiden roskapussien takia. LUKIJAN KUVA

VR:n junien yhtäkkinen likaisuus on puhututtanut viime päivinä. Asian on nostanut esiin Helsingin Sanomat, joka on julkaissut aiheesta useampia juttuja.

Helsingin Sanomat on muun muassa kertonut, että VR:n junien siivouksesta vastaava yhtiö vaihtui kesäkuun alussa. Kilpailutuksen seurauksena junien siivous siirtyi Sol-palveluilta RTK-palveluille. RTK teki halvimman tarjouksen.

VR on myöntänyt Helsingin Sanomille ongelmat.

– Aloituksessa on ollut tiettyä alkukankeutta. Pyrimme kuitenkin yhdessä palvelun tuottajan kanssa koko ajan taklailemaan pois kipukohtia, VR:n operatiivinen päällikkö Vesa Pippuri sanoi lehdelle.

Vaikeudet kuitenkin jatkuvat edelleen. Iltalehteen yhteyttä ottanut Marko matkusti torstaina Tampereelta Seinäjoen kautta Vaasaan. Likaisuus tuli ilmi jo ensimmäisellä etapilla.

– Lasten leikkivaunussa oli lievähkö pissan haju. Tuliko se vessasta vai jostain muusta, en osaa sanoa, Marko kertoo.

Seinäjoen ja Vaasan välillä sotkuisuusongelmat tulivat ilmi vieläkin karummalla tavalla, kun lasten leikkivaunun leikkipaikan edustalla lainehti roskapusseja. Iltalehti sai Markolta tilanteesta kuvan käyttöönsä.

– Ystävällinen konduktööri ohjasi meille toisen paikan. Saimme sitten siistin, hyvän paikan. Konduktööri pahoitteli tapahtunutta, Marko kiittelee.

Extra-luokasta lääväksi

Myös Extra-luokan kalliimman lipun Helsingistä Ouluun kulkevaan IC29-junaan torstaille ostanut Panu järkyttyi junan epäsiisteydestä. Erityisesti Extra-luokan wc oli niin törkyisessä kunnossa, että mies ei rohjennut käytävälle leviävän ulosteen hajun takia edes kurkata, miltä sisällä näyttää.

– Roskiksia ei ole tyhjennetty, wc:t ovat kauttaaltaan saastaiset, ja lattioilla ja portaikoissa on sellainen kerros kaikkea saastaa, että arvioisin ettei niitä ole siivottu pariin viikkoon, mies kuvailee junan kuntoa Iltalehdelle.

Junavaunuissa kiersi Panun mukaan pari siivoojaa ennen junan lähtöä Helsingistä. Mies kertoi kellottaneensa siivoojien visiitin vaunussa. Siivoojat käyttivät vaunun siistimiseen aikaa puolitoista minuuttia.

– Istumapaikoilla olevat täydet roskapussit on viety pois, mutta en keksi mitä muuta täällä olisi tehty. Siivouksen jälkeen tilanne ei siis paljoa parantunut.

Kuva IC29:n wc:stä ennen ja jälkeen siivouksen. LUKIJAN KUVA

Lisähintaa Extra-luokassa matkustamisesta maksanut Panu ei keksi, mistä hän tällä erää maksaa lisähintaa.

– Täällä on tarjolla kaksi pahvimukillista kahvia, saastaiselta tarjottimelta.

– Koko juna on kertakaikkiaan saastaisessa kunnossa. En uskalla mennä syömään ravintolavaunuun. Todella kuvottavaa ja uskomatonta.

Hän kertoo laittaneensa VR:lle palautetta palautetta asiasta. Hän myös soitti asiakaspalveluun, josta oli pahoiteltu asiaa.

Istumapaikan vaihtaminen ei Panun mukaan ratkaise saastaongelmaa Ouluun matkalla olevassa junassa. Hän kuvailee koko junan olevan kauttaaltaan likaisessa kunnossa.

– Oikein inhottaa istua tässä läävässä Ouluun asti.

Panu epäilee, että junan kunnollisesta siivouksesta on aikaa ainakin pari viikkoa. LUKIJAN KUVA

"Tiedostamme haasteet”

Lapsensa kanssa Vaasaan matkalla ollut Marko kertoo jutelleensa useamman matkustajan ja työntekijän kanssa junassa. Viesti oli selvä: Epäsiisteys on lisääntynyt junissa viime aikoina.

Sinihannele Mesilaakso VR:n viestinnästä myöntää Iltalehdelle, että aihe on ollut tapetilla viime aikoina.

– Ymmärrettävästi tämä aihe on viime päivinä puhututtanut.

Mesilaakso ei pysty ottamaan kantaa yksittäisten junien siisteyteen. Markon junavuorosta ei VR:lle ollut palautetta tullut.

– Ikävää, jos näin on ollut. Pahoittelemme asiaa.

Mesilaakso korostaa, että junien siisteys ja asiakkaiden viihtyvyys on VR:lle tärkeä asia.

– Seuraamme jatkuvasti, miten siivous toteutuu ja minkälainen sen laatu junissa on.

VR kerää palautetta junien siisteystilanteesta asiakkailta ja henkilökunnalta. VR pyytää, että asiakkaat ilmoittaisivat likaisista junista VR:n asiakaspalveluun.

– Tiedostamme, että tässä alkuvaiheessa on ollut haasteita. Pyrimme jatkuvasti palveluntuottajan kanssa kehittämään toimintaa ja ratkaisemaan näitä esiin nousseita ongelmia, jotka koskettavat osaa junista.

Juttua päivitetty kauttaaltaan 19.7.2019 klo 20.15. Lisätty Extra-luokassa Ouluun matkustaneen Panun kommentit ja kuvat.